觀舊寫照有感
作者：張鎡
朝代：宋

paragraphs: 趙茂寫我真，今朝喜重見。
相望十五載，容貌盡更變。
恰如逢故人，省認向時面。
自憐歲月去，亟若弦上箭。
其間憂與病，往往幾歷遍。
寒暑外侵薄，思慮內縈纏。
幻形類草木，熟能永葱蒨。
髮幸纔半白，登臨未衷倦。
逍遥溪復壑，安穩寢并膳。
十年每一畫，能用幾何絹。
會看烏帽下，滿垂銀色線。
莫嫌老易來，身健儘堪羨。
頼有難畫者，炎天飛雪片。
浩劫且長存，那隨時序轉。